Алексей Колцов
Лес
Размисъл

Превод от руски: Петър Алипиев, —

chitanka.info

Защо шуми лесът вековен?

Какви ли млели има в него?

Нима в студеното му царство

разсъдък жив е спотаен?

О, дайте кон! С криле на птица

аз дебрите му ще обходя:

там в сън дълбок пошушва вятър

и красотата дива спи.

Зелената стихия вечна

е искала света да има,

но постепенно в сън заспива,

в необозрим, велик покой.

Понявга във нощта пустинна,

от вековете живи сенки

из дълбините му излизат —

на хората навяват страх.

Но щом на изток побелее,

те чезнат; върховете само

люлей мъглица и тъжовно

нощта все още си лежи.

Каква е тази дива тайна,

която тъй неосъзнато

душата към забрава тегли

и нова мисъл ражда пак?

Нима е туй духът ни вечен,

все още тъй неясен, който

величието си съзнава

във границите на смъртта?…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.